מוסי רז

ביוגרפיה

נולד בירושלים בשם משה מזרחי, בן בכור להורים ילידי ישראל בני העדה הכורדית. את הכינוי 'מוסי' הצמידו לו הוריו מיום היוולדו. כשהיה בן 4 שינו הוריו את שם משפחתם לרז. למד בבית ספר יסודי "מעלות דפנה", ולאחריו בבית הספר רנה קסין.
עם גיוסו לצה"ל בשנת 1984 התנדב לצנחנים לגדוד הנח"ל המוצנח (שבאותם ימים כונה "גדוד 50"). בצנחנים עבר מסלול הכשרה כלוחם וקורס מ"כים חי"ר, ולאחר מכן יצא לקורס קציני חי"ר. בתום הקורס מונה רז למפקד צוות ביחידת מגלן שהוקמה באותה עת, והיה לאחד ממפקדי הצוותים הראשונים שבה. הוא השתחרר בדרגת סגן משנה המשיך לשרת ביחידת המילואים של היחידה וקודם לדרגת רב-סרן.
בוגר האוניברסיטה העברית בכלכלה וראיית חשבון.

קריירה פוליטית

בזמן לימודיו באוניברסיטה שימש מוסי רז כיו"ר מועצת הסתדרות הסטודנטים. לאחר מכן כיהן בין השאר כמזכיר סיעת מרצ בכנסת (1991–1994), מזכ"ל תנועת שלום עכשיו (1995–2000) ומנהל עמותת עיר שלם.

הכנסת ה-15

בשנת 2000 נכנס לכנסת ה-15 ובכך היה לחבר הכנסת הצעיר ביותר בה. בכנסת היה חבר בוועדת הכספים של הכנסת ובוועדת הפנים והגנת הסביבה. במהלך כהונתו התבלט רז בטיפולו הנמרץ בנושאים סביבתיים, והעביר את "חוק ייצוג גופים ציבוריים שעניינם בשמירת איכות הסביבה", שיזם ארגון הגג "חיים וסביבה", ושקבע ייצוג בוועדות התכנון והבנייה ובגופים נוספים העוסקים בנושאי הסביבה לנציגי ארגונים סביבתיים. במסגרת פעילותו הפרלמנטרית חוקק את התיקון לחוק השיפוט הצבאי לאיסור הטרדה מינית.

בין כהונותיו כחבר כנסת

לאחר סיום כהונתו בכנסת ה-15 שימש סמנכ"ל סמינר גבעת חביבה ויו"ר פורום ארגוני השלום. מאוחר יותר נמנה עם מייסדי רדיו כל השלום, תחנת רדיו ישראלית-פלסטינית המשדרת תוכניות מלל ומוזיקה בעברית ובערבית, וכיהן כמנכ"ל משותף של התחנה. בשנת 2008 החזיר רז את אות מלחמת לבנון השנייה שקיבל עם סיום שירות מילואים ביחידתו. רז כתב לראש הממשלה אהוד אולמרט כי זו הייתה מלחמה מיותרת שגרמה לפגיעה ולהרג בחיילים ובאזרחים, וכי החזרת האות אולי תזכיר לאולמרט למנוע את המלחמה הבאה.
בשנים 2007–2011 כיהן כיו"ר הנהלת מרצ. בבחירות הפנימיות במפלגה בשנת 2008, לקראת הכנסת ה-18, נבחר רז למקום השלישי ברשימת מועמדיה. לאחר השיריונים לאנשי "התנועה החדשה", הוא הוצב במקום החמישי ברשימת התנועה החדשה מרצ לכנסת, ולא נבחר מחדש מאחר שזו זכתה בשלושה מנדטים בלבד.
בשנת 2009 הצטרף כחבר בוועד המנהל של עמותת "תחבורה היום ומחר", הארגון לקידום תחבורה בת קיימא בישראל. בשנת 2010 נבחר רז לתפקיד יו"ר הוועד המנהל של "חיים וסביבה", ארגון הגג של ארגוני הסביבה בישראל. בנוסף, כיהן רז כיו"ר ארגון בזכות, מרכז לזכויות אדם של בעלי מוגבלויות, וכחבר בוועד המנהל של עמותת "עובדים", מרכז למימוש יכולות ואפשרויות בעבודה.
בבחירות הפנימיות במרצ בשנת 2012 לכנסת ה-19, נבחר למקום החמישי והוצב במקום השמיני ברשימה, אך לא נכנס לכנסת מאחר שמפלגתו זכתה בשישה מנדטים.
רז נבחר לתפקיד מזכ"ל מרצ באוקטובר 2015, וכיהן בתפקיד עד מאי 2018, בעקבות שובו לכנסת.

הכנסת ה-20

בינואר 2015, לקראת הבחירות לכנסת העשרים, נבחר למקום השישי ברשימת מרצ לכנסת. רשימת מרצ זכתה לחמישה מנדטים בבחירות ורז נשאר מחוץ לכנסת.  ב-19 באוקטובר 2017 התפטרה זהבה גלאון מחברותה בכנסת ועם כניסתה של ההתפטרות לתוקף, ב-22 באוקטובר 2017, שב רז לכהן כחבר כנסת. 
גם בקדנציה זו, כיהן רז כחבר בוועדת הכספים. כמו כן, היה חבר בוועדה לקידום מעמד האישה ובועדת הרפורמות. רז נטל חלק בשדולה החילונית, בשדולה לקידום מעמד השפה הערבית, השדולה לעצירת ייצוא ביטחוני למדינות מפירות זכויות אדם, השדולה לקהילה הגאה והשדולה לחיזוק העם היהודי.
בנובמבר 2017, במלאת 100 שנה להצהרת בלפור, שלח רז עם פעילי שמאל נוספים מכתב לממשלת בריטניה, הקורא לה להנפיק הצהרה נוספת, המכירה בזכות הפלסטינית להגדרה עצמית לצד המדינה היהודית. בינואר 2018 הטילה עליו ועדת האתיקה של הכנסת עונש נזיפה, לאחר שקרא ליו"ר ועדת הכנסת, ח״כ יואב קיש, "בריון אלים" ו"טרוריסט". 
רז ידוע בפעילותו למען זכויות אדם בישראל ובשטחים. בפברואר 2018 טס לרואנדה ואוגנדה, יחד עם ח"כ מיכל רוזין, כדי להתחקות אחר נתיב העזיבה של מבקשי המקלט מישראל. רז מקדם את הרעיון של ביטול גיוס החובה בישראל והקמתו של צבא מקצועי בשכר. ביוני 2018 ערך בכנסת כנס בנושא צבא מקצועי תחת הכותרת "צבא חצי העם", בשיתוף ח"כ יהודה גליק. ביולי 2018, בתגובה לחוק המכונה "חוק שוברים שתיקה", סיפר במליאת הכנסת על מקרה שאירע במהלך שירותו הצבאי, בו גילה כי הדיווח התקשורתי על שני מבוקשים הרוגים היה שקרי ולמעשה היה מדובר על הרג של מבוקש ועובר אורח. שוברים שתיקה פרסמו את הווידאו בעמוד הפייסבוק שלהם וכתבו כי רז "שבר שתיקה במליאת הכנסת".
בבחירות לכנסת ה-21 הוצב במקום השביעי ברשימת מרצ. כיוון שהרשימה קיבלה ארבעה מנדטים, לא נבחר לכנסת.
לקראת הבחירות לכנסת ה-22 הודיע שיתמודד על ראשות המפלגה לצד עיסאווי פריג', להנהגה משותפת יהודית-ערבית. ב-17 ביוני 2019, לאחר שוועידת מרצ דחתה את ההצעה לשינוי התקנון, כך שיתאפשר לשני יו"רים לכהן במשותף, הודיעו רז ופריג' על תמיכתם ביו"ר מרצ שכיהנה אז, תמר זנדברג. בבחירות המקדימות לרשימה, שנערכו ב-11 ביולי, רז נבחר למקום החמישי ברשימת מרצ לכנסת, אך לאחר ההחלטה על הקמת המחנה הדמוקרטי, נדחק למקום ה-12 ברשימה ולא נבחר לכנסת.

חיים אישיים

נשוי משנת 1989 ליעל פולק ילידת חיפה, עובדת IBM, ואב לבן ובת, מתגורר בשוהם. ביוני 2014, אימץ אורח חיים טבעוני. אחיו הוא מדען המחשב פרופ' רן רז.